Aarhus: En isoleret nedsættelse af taksterne på Storebæltsbroen får utvivlsomt konsekvenser for færgetrafikken mellem Jylland og Sjælland.

Det konkluderer Molslinjen med base i Aarhus i kølvandet på regeringens udspil til en ny finanslov.

- Vi kan nu konstatere, at regeringens forslag om nedsættelse af taksterne på Storebælt er en realitet. Det er hævet over enhver tvivl, at en isoleret takstnedsættelse på Storebælt naturligvis vil have konsekvenser for færgetrafikken mellem Jylland og Sjælland, siger administrerende direktør Catsten Jensen fra Molslinjen.

Færgeselskabets ledelse kan endnu ikke kommentere, om der truer konsekvenser som færre færgeafgang mellem Aarhus og Odden eller en yderligere neddrosling eller decideret nedlæggelse af ruten til og fra Ebeltoft.

Ifølge Molslinjen kommer meget an på den endelige udformning af reduktionerne af brotaksterne.

- Det er ikke muligt for os at sige noget om konsekvenserne, før vi har fået nærlæst forslaget og gennemført vores analyser, forklarer Carsten Jensen.